Folketing
2008-02-05

Ja, det anerkender jeg og sætter pris på. Jeg vil dog håbe, at det ikke skal gå ud over forslaget om lav fødevaremoms, når der nu kan laves en fornuftig kompensation, og at vi er enige om at have opmærksomhed på at undgå social slagside af forskellige lovforslag. Det andet, jeg vil tage fat i hos Socialdemokraterne, handler om den her begejstring for Forebyggelseskommissionen, som jeg for så vidt kan dele. Det er en god idé. Men det, der undrer mig lidt, er, at det at nedsætte en forebyggelseskommission jo, så vidt jeg har forstået, ikke er en socialdemokratisk idé. Der er eksperter og organisationer på stribe, der har bakket op om ideen om at have lav moms på sunde fødevarer. Skal det virkelig ende med at være regeringens fortjeneste, at Socialdemokraterne måske bliver omvendt, eller ville vi have ventet for evigt på en socialdemokratisk holdningsændring, hvis ikke vi havde fået en forebyggelseskommission fundet på af en borgerlig regering i Danmark?